#NidarLeader: महिलाएं किचन ही नहीं कैबिनेट भी संभाल सकती हैं: स्वाति सिंह

किचन से कैबिनेट तक का सफ़र तय करने वाली बीजेपी की फ़ायर ब्रांड नेता स्वाति सिंह ने बीबीसी के मंच से कहा कि एक महिला में ही ये क्षमता होती है कि वो घर के साथ-साथ बाहर का काम भी उतने ही बेहतर तरीक़े से संभाल सकें.

हालांकि, उन्होंने इस बात पर अपना रोष भी ज़ाहिर किया कि उनसे हमेशा उम्मीद की जाती है कि वो अपने पति दयाशंकर सिंह के बारे में कुछ बोलें लेकिन शायद ही दयाशंकर सिंह से उनके (स्वाति सिंह) बारे में कुछ पूछा जाता हो.

आपको बता दें कि दयाशंकर सिंह भी बीजेपी नेता हैं. साल 2016 में दयाशंकर सिंह ने बहुजन समाज पार्टी की प्रमुख मायावती के ख़िलाफ़ अभद्र टिप्पणी की थी जिसके बाद बीएसपी कार्यकर्ताओं ने 'दयाशंकर सिंह की बहन को पेश करो', 'दयाशंकर सिंह की बेटी को पेश करो' जैसे नारे लगाए थे.

जिसके बाद स्वाति सिंह ने मायावती से सवाल किया था कि उनके पति ने गलती की है तो कानून उन्हें सजा देगा, लेकिन उनके परिवार और उनकी बेटियों को लेकर जो भद्दी टिप्पणियां की जा रही हैं, उनका जवाब कौन देगा?

उनका यही बयान उनकी ज़िदगी का टर्निंग प्वाइंट बना और बीजेपी ने खुलकर उनका समर्थन किया और उन्हें टिकट दिया.

स्वाति सिंह उत्तर प्रदेश की महिला एवं बाल विकास मंत्री (स्वतंत्र प्रभार) हैं.

स्वाति सिंह का थ्री-S फ़ॉर्मूला

स्वाति सिंह कहती हैं लोग सारी बातों के लिए सरकार को ज़िम्मेदार बता देते हैं लेकिन क्या ये सही है ? उन्होंने कहा कि समाज में कई ऐसी कुरीतियां हैं जिनका उल्लेख न तो संविधान में है और न सरकार उनका समर्थन करती है लेकिन फिर भी वो समाज में हैं क्योंकि समाज की सोच नहीं बदल रही. उन्होंने कहा कि किसी भी बड़े बदलाव के लिए ज़रूरी है कि समाज की सोच बदले.

सावित्रीबाई फुले ने बताया बीजेपी छोड़ने का कारण

बहराइच से सांसद सावित्री बाई फुले भी बीबीसी के इस ख़ास कार्यक्रम का हिस्सा बनीं. साल 2018 में बीजेपी का दामन छोड़ने वाली सावित्री बाई का कहना था कि उन्हें जिस वक्त ये लगा कि पार्टी संविधान का उल्लंघन कर रही है, ठीक उसी वक़्त उन्होंने ये फ़ैसला कर लिया कि उन्हें इसका हिस्सा नहीं रहना है.

वो कहती हैं, "मैंने कई बार आवाज़ उठाने की कोशिश की लेकिन कई बार मेरी आवाज़ को दबा दिया गया. आप जो चाहेंगी वो मुद्दा उठाएंगी, ऐसा इस पार्टी में नहीं होता."

कुछ भाजपाई नेताओं पर आरोप लगाते हुए सावित्री बाई ने कहा कि उन्हें अक्सर कहा गया कि वो लोकसभा में वही बोलें जो उन्हें लिखकर दिया जाए.

जब मंच पर ही भिड़ गईं मौजूदा और पूर्व बीजेपी नेता

लेकिन मंच पर ही मौजूद बीजेपी की नेता स्वाति सिंह ने इस बात को सीधे तौर पर ख़ारिज कर दिया. हालांकि उन्होंने ये ज़रूर माना कि शुरुआती समय में हर किसी को कुछ परेशानियां होती हैं लेकिन वो हर जगह होती हैं. स्वाति सिंह ने ये दावा किया कि बीजेपी में सलाह सबसे लेने का रिवाज़ है लेकिन फ़ैसला व्यक्ति का ही होता है.

स्वाति सिंह ने अपनी बात को आगे बढ़ाते हुए कहा कि राजनीति हो या कोई और फ़ील्ड किसी महिला को नीचा दिखाने के लिए सबसे पहले उसके चरित्र पर उंगली उठाई जाती है. उन्होंने कहा कि सबसे पहले इस मानसिकता को बदलने की ज़रूरत है और कोई महिला न तो दलित होती है, न बैकवर्ड होती है और न फॉरवर्ड होती है वो सिर्फ़ एक महिला होती है.

इसके अलावा दोनों महिला नेताओं में शिक्षा व्यवस्था को लेकर ख़ासी असहमति नज़र आई.

एक ओर जहां सावित्रीबाई फुले का कहना था कि सरकार की वजह शिक्षा में दोयम रवैया अपनाया जा रहा है वहीं स्वाति सिंह का कहना था कि हर बात के लिए बीजेपी की सरकार को दोष देना सही नहीं है.

उन्होंने कहा, "मैं ख़ुद सरकारी स्कूल की पढ़ी हुई हूं लेकिन मैंने कभी सवाल नहीं किया. मैं गर्व महसूस करती हूं कि मैं सरकारी स्कूल की पढ़ी हुई हूं."

अपनी सरकार की खूबियां बताते हुए उन्होंने कहा कि मौजूदा समय में सरकारी स्कूलों की स्थिति में बहुत सुधार हुआ है और अब शिक्षा व्यवस्था भी दुरुस्त हुई है. हालांकि दर्शकों ने जब उनसे ये पूछा कि उनके अपने बच्चे कहां पढ़ते हैं तो उन्होंने बताया कि वे कॉन्वेंट में पढ़ते हैं.

तर्क देते हुए उन्होंने कहा "कुछ वक्त पहले तक सरकारी स्कूलों की स्थिति वैसी नहीं थी इसलिए मेरे बच्चे शुरू से प्राइवेट स्कूल गए और अब उन्हें वहां से हटाना ठीक नहीं होगा."

हालांकि सावित्रीबाई फुले, स्वाति सिंह के बयान से संतुष्ट नज़र नहीं आईं और उन्होंने कहा कि आज भी भारत में पिछड़े वर्गों के साथ भेदभाव जारी है और उन्हें कॉलेजों-दूसरे संस्थानों में प्रवेश नहीं मिलता.

सावित्रीबाई फुले ने आरोप लगाया कि देश में शिक्षा को लेकर जो दोयम दर्ज़ा अपनाया जा रहा है उससे एक बड़ा वर्ग प्रभावित होता है. उन्होंने कहा कि बीजेपी की कथनी और करनी में बहुत अंतर है.

बीबीसी हिंदी के ख़ास कार्यक्रम 'लीडर भी-नीडर भी' में छत्तीसगढ़ के बस्तर में जानी-मानी सामाजिक कार्यकर्ता और आम आदमी पार्टी की नेता सोनी सोरी भी शामिल हुईं.

यूं तो सोनी सोरी की कहानी से ज़्यादातर लोग वाकिफ़ हैं लेकिन बीबीसी के मंच से उन्होंने कई ऐसी बातें भी कीं, जो उनकी मौजूदा पहचान की वजह बनीं.

सोनी आम आदमी पार्टी की तरफ़ से चुनाव लड़ चुकी हैं लेकिन वो कभी राजनीति में आएंगी और सामाजिक कार्यकर्ता बनेंगी, ख़ुद उन्होंने भी नहीं सोचा था.

बदल गई ज़िंदगी

एक छोटे से स्कूल में बच्चों को पढ़ाने वाली सोनी की ज़िंदगी साल 2011 में हुई उस घटना के बाद से हमेशा-हमेशा के लिए बदल गई.

घटना का ज़िक्र करते हुए सोनी कहती हैं "शायद जो मैं आज हूं वो कभी नहीं होती और न ही मैं कभी इस तरह आवाज़ उठा पाती लेकिन मेरे साथ जेल जाने से पहले और उस दौरान जो कुछ हुआ, उसने मेरी ज़िंदगी को हमेशा के लिए बदल दिया."

वो बताती हैं "जेल में मेरे साथ यौन-दुर्व्यवहार हुआ, बिजली के झटके दिए गए. मेरे गुप्तांगों में पत्थर डाले गए. लातों से मारा गया....और ये सब करने वाले पुरुष थे."

सोनी बताती है कि जब ये सब उनके साथ हुआ तो उन्हें लगा कि अब वो खड़ी नहीं हो पाएंगी. इस बात के पीछे वो वजह देते हुए कहती है "औरतों को सिखाया जाता है कि उनकी इज़्ज़त ही उनका सबकुछ है. मैं भी यही सोचती थी और जब मेरे साथ ये सब हुआ तो मुझे लगा कि मैं अब किसी काबिल नहीं रह गई हूं."

सोनी उन दिनों को याद करते हुए कहती हैं कि उस दिन तो मेरे साथ इतना कुछ हुआ था कि मैं बेहोश हो चुकी थी. अगले दिन जब आंख खुली तो मेरे अंगों में सूजन थी और मुझे खुद से घिन आने लगी.

"जब मुझे जेल में डाला गया तो वहां भी मुझे छोड़ा नहीं गया. मुझे नंगा करके रखते ताकि मुझे तोड़ सकें."

पति से भी नहीं बता सकी

सोनी बताती हैं कि मेरे अंदर खुद को लेकर इतनी हीन भावना आ गई थी कि मैं अपने पति को भी नहीं बता सकी कि मेरे साथ क्या-क्या हुआ है.

"मेरे पति अक्सर मुझसे पूछते थे लेकिन मैं उन्हें कभी भी नहीं बता सकी. बाद में उन्हें अख़बारों से सबकुछ पता चला. उन्होंने मुझसे सवाल किए और कहा कि मैं अब मुंह दिखाने लायक नहीं रहा."

पर हिम्मत आई कैसे...

सोनी को हिम्मत देने वाली भी दो औरतें ही थीं.

सोनी बताती हैं कि मैं जब जेल में थी तो मुझे दो औरतें मिलीं. उन्होंने मुझे अपने स्तन दिखाए. उनके निप्पल काट दिए गए थे.

वो कहती हैं, "एक दिन वो दोनों महिलाएं मुझे अपने साथ लेकर बाथरूम में गईं और वहां जाकर उन्होंने मुझे उनका शरीर दिखाया. उनके पूरे शरीर पर घाव और दांत के निशान थे, जिसे देखकर मैं सिहर गई."

सोनी कहती हैं कि वो एक दिन था जब मैंने ठान लिया कि अब मैं लडूंगी.

उन्होंने अपने गुरू को एक चिट्ठी लिखी और यहीं से शुरू हुई उनकी लड़ाई. आज सोनी बस्तर में आदिवासियों के हक़ के लिए उठने वाली एक बुलंद आवाज़ हैं.

सोनी सोरी को अक्तूबर 2011 में माओवादियों के साथ संबंध होने के आरोप में दिल्ली से गिरफ़्तार किया गया था.

पर सोनी पर लगाए गए आठ मामलों में से सात में वो बरी हो चुकी हैं और एक में उन्हें ज़मानत मिली हुई है.

हिरासत में लिए जाने के एक हफ्ते के अंदर ही सोरी ने ये इल्ज़ाम लगाया था कि पुलिस हिरासत में उनके साथ बलात्कार किया गया और उनके गुप्तांगों में पत्थर डाले गए.

'कांग्रेस तीन तलाक़ क़ानून के नहीं, क्रिमिनलिटी के ख़िलाफ़'

बीबीसी हिंदी के ख़ास कार्यक्रम लीडर भी, निडर भी में भाग लेते हुए कांग्रेस की नेता कुमारी सैलजा ने कहा है कि कांग्रेस तीन तलाक़ के क़ानून के बिलकुल ख़िलाफ़ नहीं है. लेकिन उन्होंने कुछ पेंच की बात ज़रूर मानी है.

कुमारी सैलजा और अप्सरा रेड्डी के साथ 'राजनीति में महिलाओं की भागीदारी' जैसे अहम मुद्दे पर बात करने के बाद अब चर्चा उन महिलाओं से जिन्होंने ज़मीनी स्तर पर अपनी जंग लड़ी और लगातर जुझारू बनी हुई हैं.

भारतीय राजनीति में महिलाओं की भागीदारी पर दिल्ली के कांस्टीट्यूशन क्लब में आयोजित कार्यक्रम में भाग लेते हुए कुमारी सैलजा से जब ये पूछा गया कि तीन तलाक़ के मुद्दे पर कांग्रेस खुलकर क्यों नहीं सामने आती, तो इस सवाल के जवाब में उन्होंने कहा, "कोई भी क़ानून जब हम बनाते हैं तो उसे बनाना और लागू करना, अलग अलग बातें हैं और समाज में उसे स्वीकार करना उसका दूसरा पहलू है."

उन्होंने ये भी कहा, "तीन तलाक़ पर बहुत सारी भ्रांतियां फैलाई जा रही हैं. तीन तलाक़ क़ानून के ख़िलाफ़ कांग्रेस नहीं है, बिलकुल नहीं है लेकिन इसमें कुछ पेंच है कि अगर आप एक पुरुष को सीधा अंदर कर देंगे, आपराधिक मुक़दमा चलाएंगे तो पीड़ित परिवार का भरण पोषण कैसे होगा. हम इसे आपराधिक दायरे में लाने के ख़िलाफ़ हैं."

ये पूछे जाने पर कि राहुल गांधी ने कहा कि वो इस क़ानून पर यू टर्न ले लेंगे. इस पर कुमारी सैलजा ने कहा, "राहुल जी ने ऐसा बिलकुल नहीं कहा है. कांग्रेस की राय एकदम साफ़ है, कांग्रेस इस क़ानून के ख़िलाफ़ नहीं, क्रिमिनलिटी के ख़िलाफ़ है."

दरअसल गुरुवार को राहुल गांधी ने अल्पसंख्यकों के सम्मेलन को संबोधित किया था. उनके संबोधन के बाद मीडिया रिपोर्ट्स में कहा गया कि राहुल गांधी ने कहा कि सरकार बनी तो तीन क़ानून ख़त्म करेंगे.

क्या कुछ कहा अप्सरा रेड्डी ने...

हालांकि राहुल गांधी ने अपने संबोधन में तीन तलाक़ पर कुछ भी नहीं कहा था. लेकिन उनकी महिला कांग्रेस की अध्यक्ष सुष्मिता सिंह देव ने ये ज़रूर कहा था कि तीन तलाक़ क़ानून मोदी सरकार की चाल है और मुस्लिम पुरुषों को जेल में डालने के लिए है.

इमेज कैप्शन, अभिनेत्री और तृणमूल कांग्रेस की सांसद मुनमुन सेन

मुनमुन सेन: कई बार लोग भरोसा नहीं दिखाते

बीबीसी हिंदी के इस ख़ास कार्यक्रम अभिनेत्री और तृणमूल कांग्रेस की सांसद मुनमुन सेन भी शामिल हुईं. उन्होंने 'नए चेहरों के लिए कितनी खुली है राजनीतिक सोच' विषय पर बात की और अपने अनुभव साझा किए.

मुनमुन सेन ने राजनीति में अपने शुरुआती दौर के बारे में बताया कि जब वो इस क्षेत्र के लिए नई थीं तो कुछ लोगों को उन पर भरोसा ही नहीं था क्योंक वो एक अभिनेत्री थीं.

उन्होंने बताया, ''जब ममता जी ने मेरा नाम बढ़ाया तब मुकुल रॉय ने कहा था कि ये अभिनेत्री हैं, ये क्या कर पाएंगी. लेकिन, मेरे पीछे मेरी एक शिक्षा है और एक बार मिथुन मेरे लिए प्रचार करने आए थे और उन्होंने कहा था कि अगर हम फिल्म ​उद्योग संभाल सकते हैं तो राजनीति क्यों नहीं.''